YLE:n TV-uutisissa Hollannissa näytettiin, kuinka turkkilainen mielenosoittaja uhitteli eilen illalla hollantilaisille:

"Hollannin kannattaisi muistaa, että sen väkimäärä on vain puolet Istanbulin väkimäärästä!"

Turkin presidentti Recep Erdogan on käynyt kovaa sanasotaa sekä Saksan että Hollannin viranomaisten kanssa, koska hänen islamistiministeriensa ei sallita käydä poliittista kamppailua Euroopassa hänen valtaoikeuksiensa laajentamiseksi muslimiväestön keskuudessa.

Taustalla on muutakin. Geopolitiikkaan perehtynyt tutkija Alan Zalehzadeh kirjoittaa tänä aamuna Iltalehdessä tästä:

"Lähi-idässä on sanonta: jos kasvattaa käärmettä taskussaan, täytyy varautua että se joskus puree. Euroopassa asuu paljon poliittisen islamin arvoja avoimesti kannattavia tahoja, joista esimerkkinä Gülenin ja Erdoganin kannattajat. Nyt Erdogan uhkaa “laittavansa maailman sekaisin” jos häntä ei päästetä kampanjoimaan Saksaan ja muualle Eurooppaan."

Mm. Maanpuolustuskorkeakoulussa luennoinut Zalehzadeh piti edellisessä blogissaan Helsinkiin kaavailtua suurmoskeijaa saudien muslimiveljeskunnan vaarallisena hankkeena.

Sain itse rokotuksen salafismia eli äärisunnalaista radikalismia vastaan jo vuonna 2005 kuunneltuani Tampereen rauhantutkimuslaitoksen arabiankielentaitoisten kantasuomalaisen tutkijan luennon. Vuoteen 2005 mennessä Saudi-Arabia oli rahoittanut salafismia 100 miljardin euron arvoisesti. Luku lienee ainakin kaksin tai kolminkertainen nyt. Tutkijan mukaan salafistiset tekstit näkyivät jo tuolloin mm. somalilaisten lasten somalinkielisissä aapisissa ja muussa oppimateriaalissa.

Kymmenisen vuotta sitten kävin Maailmanpankin virkailijana pariinkin otteeseen Daccassa Bangladeshissä, jossa näin slummien kupeessa salafistien koraanikouluja, joissa sadat lapset robottien lailla opiskelivat Koraania. Näky oli mieleenpainuva ja puistattava.

Hiljan Yleisradion lähettämä tanskalainen dokumentti osoitti, kuinka rautaisessa otteessa salafistiset saarnaajat pitävät sikäläistä muslimiyhteisöä vallassaan. Meillä ei ole mitään syytä uskoa, että tilanne olisi Suomessa erilainen. Dokumentissa nämä salafistit antoivat lausuntoja, kuinka muslimit noudattavat Tanskan lakeja, mutta salaa kuvattu aineisto puhui aivan toista. Äärimmillään eräs saarnamies kertoi uuden ajan koittaneen ja että nyt on tullut aika, jolloin muslimit valtaavat Euroopan.

Toivoa antavin seikka tässä murheellisessa tanskalaisdokumentissa oli järkevään ajatteluun kääntynyt entinen salafistisaarnaaja. Tämä kelkkansa kääntänyt uskonoppinut oli ollut erityisen aktiivinen jyrkkä salafisti tanskalaislehden julkaistua profeetta Muhamedista pilapiirroksen ja ollut johtamassa kampanjaa, jonkä myötä pilapiirtäjä on yritetty mm. salamurhata. Nyt tämä entinen salafistisaarnaaja käy kampanjaa salafismia ja poliittista islamia vastaan.

Helsinkiläiset valitsevat nyt valtuutetut valtuustoomme ja valtuutetut ylipormestarin. Meillä ei ole varaa sinisilmäisyyteen, minkä vuoksi pidän suotavana, että Jan Vapaavuori valitaan Helsingin pormestariksi hänen otettuaan selvän järkisyihin perustuvan kannan suurmoskeijakysymyksessä. Ei suurmoskeijaa Helsinkiin.